KI MINT VETI DISZKOSZÁT... A receptek legtöbbje a sütnivaló összeállításának első lépéseként az edény alsó felének kizsírozását, vagy szalonnacsíkokkal való beborítását javasolja. Ezek nem haszontalanok, de érdemes még ez előtt alufóliával kibélelni a sütő alját (ez sokat könnyít a majdani tisztításon). Erre azután jöhetnek a húsok, zöldségek, fűszerek, akár több rétegben is. Mivel a diszkosz tartalma menet közben nem keveredik, ezért már az összeállításnál ügyelni kell az ízesítők egyenletes elosztására: így például rétegenként sózunk, borsozunk... Nem baj, ha a hozzávalók halma kidomborodik az edény alsó részéből, csak a tetejét rá lehessen csukni. Mivel az alapanyagok zárt térben párolódnak, így a főzéshez jóval kevesebb hozzáadott folyadék kell, mint egy szokványos edénynél. (Legtöbbször elég a húsok és zöldségek saját nedvességtartalma is.)